Document ID: 32007R1544

REGOLAMENT TAL-KUMMISSJONI (KE) Nru 1544/2007
ta’ l-20 ta’ Diċembru 2007
li jemenda r-Regolament (KE) Nru 2707/2000 li jipprovdi regoli ddettaljati sabiex jiġi applikat ir-Regolament tal-Kunsill (KE) Nru 1255/1999 rigward l-għajnuna Komunitarja għall-provvista tal-ħalib u ċerti prodotti mill-ħalib lit-tfal ta’ l-iskola f’ċerti stabbilimenti ta’ l-edukazzjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u b’mod partikolari l Artikolu 15 tiegħu,
Billi:
(1)
L-Artikolu 14(3) tar-Regolament (KE) Nru 1255/1999 kif emendat mir-Regolament tal-Kunsill (KE) Nru 1152/2007 tas-26 ta’ Settembru 2007 jistabbilixxi l-livell ta’ għajnuna għall-ħalib mogħti lill-istudenti fi stabbilimenti ta’ l-edukazzjoni, irrispettivament mill-kontenut ta’ xaħam fih, u jistipula l-adattament tal-livell ta’ għajnuna għal prodotti oħra eliġibbli.
(2)
Ir-Regolament tal-Kummissjoni (KE) Nru 2707/2000 (2) għandu għalhekk jiġi emendat skond dan.
(3)
Il-miżuri stipulati f’dan ir-Regolament huma skond l-opinjoni tal-Kumitat ta’ Ġestjoni għall-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2707/2000 huwa emendat kif ġej:
(1)
L-Artikolu 3 għandu jinbidel b’dan li ġej:
“Artikolu 3
1. L-Istati Membri jistgħu jħallsu l-għajnuna għall-prodotti eliġibbli li l-lista tagħhom tinsab fl-Anness I.
2. Fid-dipartimenti Franċiżi lil hinn mix-xtut, il-ħalib bit-togħma taċ-ċikkulata jew ta’ xorta oħra jista’ jkun ħalib rikostitwit.
3. L-Istati Membri jistgħu jawtorizzaw iż-żieda ta’ massimu ta’ 5 mg ta’ fluworin għal kull kilogramma mal-prodotti tal-kategorija I.
4. Għandha tingħata għajnuna biss fuq il-prodotti elenkati fl-Anness I għal dan ir-Regolament jekk il-prodotti huma konformi mar-rekwiżiti tar-Regolament (KE) Nru 852/2004 tal-Parlament Ewropew u tal-Kunsill (*) u r-Regolament (KE) Nru 853/2004 tal-Parlament Ewropew u tal-Kunsill (**), u b’mod partikolari mar-rekwiżiti ta’ preparazzjoni fi stabbiliment approvat u mar-rekwiżiti ta’ mmarkar ta’ identifikazzjoni speċifikati fit-Taqsima I ta’ l-Anness II għar-Regolament (KE) Nru 853/2004.
(*) ĠU L 139, 30.4.2004, p. 1; kif ikoreġut bil-ĠU L 226, 25.6.2004, p. 3." 						
(**) ĠU L 139, 30.4.2004, p. 55; kif ikoreġut bil-ĠU L 226, 25.6.2004, p. 22.”;" 						
2)
L-Artikolu 4(1) għandu jinbidel b’dan li ġej:
“1. Ir-rati ta’ għajnuna jinsabu fl-Anness II.”;
3)
L-Artikolu 5(2) għandu jinbidel b’dan li ġej:
“2. Għall-prodotti tal-kategoriji II sa VI li jinsabu fl-Anness 1 il-kalkolu għandu jsir skond dawn l-ekwivalenzi:
(a)
il-kategorija II: 100 kg = 300 kg ħalib;
(b)
il-kategorija III: 100 kg = 765 kg ħalib;
(c)
il-kategorija IV: 100 kg = 850 kg ħalib;
(d)
il-kategorija V: 100 kg = 935 kg ħalib;
(e)
il-kategorija VI: 100 kg = 750 kg ħalib.”
4)
L-Annessi I u II għandhom jinbidlu bl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan għandu japplika mill-1 ta’ Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Diċembru 2007.

Labels: 12
17
19
5